Нарткъалэ и гупыр ещанэщ
Урысейм и Кубокыр зыIэрыгъэхьэнымкIэ Дон Iус Ростов щызэпеуа картингистхэм ящыщщ Нарткъалэ и командэр. Гупыр ерыщу ехъулIэныгъэхэм щIэбэнащ икIи жэз медалыр къихьащ.
Нарткъалэ и командэм хэтащ картингисти 5. Абыхэм ящыщу Уэлджыр Мурат «Национальный» классым щытекIуащ, Большаков Денис «Юниор»-м жэз медаль къыщихьащ.
«Эльбрус» СТК-м и унафэщI Уэлджыр Аскэр къызэрыджиIамкIэ, Нарткъалэ и спортсменхэм сыт и лъэныкъуэкIи лъэщу зыкъагъэлъэгъуащ. Ахэр ятекIуащ Мэзкуу, Екатеринбург, Курск, Тольятти, нэгъуэщI къалэхэм я командэхэм. Зы мащIэкIэ зылъэщIэмыхьар Тверь, Белгород къалэхэм къикIахэрщ. «Iуэхур адэкIи апхуэдэу кIуэмэ, ди картингистхэм дыщэр къазэрыIэрыхьэнум шэч къытесхьэркъым», — жеIэ Уэлджырым.
Сокъур Риммэ.
